<classify> JESHI la Polisi mkoani Dodoma linawashikilia watuhumiwa 44 kwa kufanya makosa mbalimbali ya uhalifu, wakiwemo 10 waliochoma moto nguzo 82 za Mradi wa Umeme Vijijini REA na kati yake 55 kuteketeza kabisa.Watuhumiwa wa kuchoma nguzo hizo zenye thamani ya Sh milioni 15.125, walikamatwa Oktoba 2 mwaka huu, katika kijiji cha Makangwa, kata na tarafa ya Makangwa wilayani Chamwino mkoa wa Dodoma.Akizungumza na waandishi wa habari jijini Dodoma jana, Kamanda wa Polisi Mkoa wa Dodoma, Gilles Muroto alisema nguzo hizo ni za mradi wa kusambaza umeme huo unaotekelezwa na mkandarasi wa Kampuni ya Derm Electric. Kamanda Muroto alisema katika msako unaoendelea jijini hapo, Jeshi la Polisi pia liliwakamata watuhumiwa 29 wa udhalilishaji wa kijinsia na ukiukaji wa maadili, wakiwemo makahaba wanawake 22, wanaume watano na waendesha madanguro wanne.Katika msako huo, pia jeshi hilo liliwakamata watuhumiwa Sylvester Malolo 24 mkazi wa Chinangali, John Lusamba 21 mkazi wa Mailimoja, wakiwa na mali za wizi ambazo ni televisheni tatu, redio mbili na laptop baada ya kuvunja klabu ya Free point iliyopo eneo la Uhindini. Kati yao, mtuhumiwa Lusamba alikuwa gerezani na alitoka Septemba mwaka huu.Hata hivyo mtuhumiwa wa tatu, Gerald Mwaisumo alitoroka na Jeshi la Polisi linaendelea kumsaka. Pia jeshi hilo lilimkamata John Victory 19 mkazi wa Farkwa wilayani Chemba akiwa na nyama kilo 4.5 ya swala iliyowindwa bila kibali wakati hiyo ni nyara ya serikali.Katika tukio lingine, Jeshi la Polisi Oktoba 6 mwaka huu, lilikamata wahamiaji haramu wanne, waliokuwa wakisafiri na basi la Hajis Line Up lenye namba za usajili T 298 DCH kutoka Arusha kwenda Mbeya.Aliwataja wahamiaji hao kuwa ni Abdul Musa 26 raia wa Somalia na Migafu Gezehani 18 raia wa Ethiopia, Abdi Mohamed na Mohamed Dai wote raia wa Somalia ambao walikamatwa katika stendi ya mabasi jijini Dodoma eneo la Nanenane. Wote watafikishwa mahakamani upelelezi ukikamilika.Katika tukio lingine, Oktoba 7 mwaka huu, jeshi hilo lilimkamata mtuhumiwa Maloga Sanja41 katika kijiji cha Chitemo wilayani Mpwapwa akiwa na silaha aina ya gobori likiwa na risasi 16 zilizotengenezwa kienyeji.  <topic>: KITAIFA 